**Széchenyi István Egyetem Apáczai Csere János Kar**

**PhD konferencia**

**2016. február 16.**

**Nyelvtudomány, nyelvpedagógia** **szekció**

**Absztraktok**

**Kis Zita Margit**

**A kommunikációs kompetencia interdiszciplináris fejlesztése a felsőoktatásban**

Neveléstudományi Doktori Iskola, Eötvös Loránd Tudományegyetem, Pedagógiai és Pszichológiai Kar, Budapest

Tervezett disszertációm a felsőoktatásban történő kompetenciafejlesztés helyzetét és lehetőségeit kutatja. Hosszú gondolkodási folyamat eredményeképpen e széles spektrumú témakör leszűkült az általános, interdiszciplinárisan megjelenő kompetenciák körére, azon belül is a kommunikációs kompetenciára. Vizsgálódásomban három kör attitűdjét igyekszem feltárni a kommunikációs készségek értékét és presztízsét illetően. A diplomások alkalmazhatóságának vonatkozásában a munkáltatókat véleményét mérem fel arról, mekkora fontosságot tulajdonítanak, illetve pontosan miként definiálják az elvárt kommunikációs kompetenciát a friss diplomás munkavállalók esetében. A további két mintát egy kiválasztott felsőoktatási intézmény oktatói, illetve hallgatói köre alkotja. A megkérdezettek e két utóbbi halmazában elsősorban a téma azon vonatkozásaira szorítkoznék, amelyek az oktatás és a tanulás minőségi fejlesztése irányába mutatnak, ugyanakkor feltételezéseim szerint találkoznak a munkáltatói elvárásokkal. Nem elhanyagolható az a kérdés sem, miként tükrözik és pozícionálják a képzési dokumentumok a kérdéses kompetenciát.

A kutatás elméleti megalapozásánál több tudományos részterületre támaszkodom. A már önmagában is kissé parttalanná váló kommunikációtudományban igyekszem megtalálni a témámhoz releváns szálakat. Merítenem kell a tradicionális lingvisztikán túl, a szociolingvisztika, antropológiai nyelvészet, pszicholingvisztika, pragmatika stb. eredményeiből.

Munkám fontos részének szánom megtalálni az oktatás elméletének és főképp gyakorlatának azon pontjait, ahol a kommunikációs kompetencia valamennyi diszciplinában a leghatékonyabban fejleszthető. Nem titkolt célom, hogy e kompetencia jelentőségének tudatosításával egyúttal közelítsem az oktatásból kikerülő individuumok értékeit az egykor értelmiséginek nevezett egyénekéhez.

**Kulcsszavak**: felsőoktatás, kommunikációs kompetencia, interdiszciplináris megközelítés, munkaerő-piaci igények, tudatos tanulás

**Sipos Judit**

**Az interkulturális helyzetek megélésének körülményei a hazai és külföldi pedagógusképzésben**

„Oktatás és társadalom” Neveléstudományi Doktori Iskola, Pécsi Tudományegyetem, Bölcsészettudományi Kar

Magyarország alapvető és a migrációs, illetve globalizációs folyamatok hatására egyre növekvő nemzeti és etnikai heterogenitása végett a pedagógusképzésben is foglalkozni kell az interkulturális kompetencia fejlesztésével.

Arra próbáltam választ találni, hogy hazánkban hol, milyen szinteken jelenik meg az interkulturális kompetencia tematizálása a pedagógusképzésben. Ehhez górcső alá vettem a különböző tanítóképző felsőoktatási intézmények honlapját, tanulmányi tájékoztatóját, tantervi hálóját, tantárgyleírásait.

Ezt követően a nemzetközileg elismert Cross-Cultural Adaptability Inventory (CCAI) kérdéssor segítségével, valamint a kérdőívhez kapcsolt kiegészítő kérdések alkalmazásával dolgoztam. Terepem a Nyugat-magyarországi Egyetem pedagógusképzése, illetve tanító- és gyógypedagógus-képzése volt. Azt szerettem volna megtudni, hogy a képzésben részt vevő hallgatók hogyan képesek kezelni az interkulturális helyzeteket. Vizsgáltam továbbá, hogy hogyan viszonyulnak a hallgatók oktatói az interkulturális helyzetekhez.

Hasonló terepnek (vidéki, hasonló méretű egyetemi városok) bizonyultak a szomszédos Ausztriában lévő Kismarton (Eisenstadt) és Komárom (Komárno), tehát a hazai vizsgálatokat a kismartoni (Eisenstadt) Pädagogische Hochschule Burgenland hallgatóinak és oktatóinak, illetve a komáromi (Komárno) Selye János Egyetem magyar anyanyelvű diákjai és oktatói interkulturális helyzetekhez való viszonyulásának vizsgálata követte.

**Kulcsszavak:** interkulturális helyzetek, pedagógusképzés, Magyarország, Szlovákia, Ausztria

**Vass Éva Tünde**

**Az első győri kőszínház és a győri magyar színjátszás kezdeteinek története**

Pécsi Tudományegyetem Bölcsészettudományi Kar Irodalomtudományi Doktori Iskola

Készülő disszertációm fejezetein végighaladva először felelevenítem a vidéki kőszínházak alakulástörténetét. Ehhez felhasználtam a kolozsvári, debreceni, szegedi, pécsi, kassai, miskolci, komáromi marosvásárhelyi valamint a pozsonyi színházak történeti áttekintéseit. Az első győri állandó színház helye viszonylag hamar kialakult. Még annak ellenére is elmondható ez, hogy a városban elég korán - a XVII. században - megkezdődött a színjátszás. Az első győri állandó színház deszkából épült a Sétatéren. A hely ezzel az első „fabódéval” több mint 130 évre rögzült. Mellette ideiglenes színjátszóhelyek is épültek, de akkora jelentősége ezeknek, az állandó színházhoz képest nem volt. A színház alakulása Győrött, úgy tűnik, modellálja a magyarországi színjátszóhelyek alakulását. A kolozsvári, debreceni, szegedi, kassai, pécsi és pesti színjátszóhelyek alakulásával összehasonlítva sok az átfedés. Így egy színház-alakulástörténeti modell látszik körvonalazódni. A párhuzamok alapján célom, hogy felállítok egy színház alakulástörténeti modellt, ami a színjátszás helyszínét állítja középpontba. Ezt követően a győri színház alakulását vizsgálom, majd a győri színjátszással foglalkozom 1798-tól 1898-ig. A győri színjátszás műsorrétegeit, és a színjátéktípusokat tárgyalom ez utóbbi fejezetben. Ezt követően kitérek a színházpártolás kérdésére is, amely Győrben igen jelentősnek mondható. Ecker János mind a német mind pedig a magyar színház sorsát a szívén viselte. Kritikájától egyik csoportot sem kímélte.

1823-tól kezdve írt naplót, ahova országos és helyi eseményeket egyaránt leírt. Egészen 1852-ig vezette naplóit.

**Kulcsszavak**: színház, színháztörténet, Győr, színházi dokumentáció, helytörténet

**Sütő Csaba András**

**Kortárs magyar szerzők (Oravecz Imre, Térey János, Tolnai Ottó) lírai életműve: a líra kollektív kódjának felbomlása**

Pécsi Tudományegyetem Bölcsészettudományi Kar Irodalomtudományi Doktori Iskola

Kutatásimat a kortárs magyar nyelvű költészetre összpontosítottam. Elsősorban az érdekel, hogy a kutatás tárgyául szolgáló szerzők (Oravecz Imre, Térey János, Tolnai Ottó) lírai életműve hogyan lépett túl a líra kollektív kódjának felbomlásán. A közösségi beszéd helyére a magánbeszéd alakzatai kerültek, a vizsgált opusok éppen az alanyiság eltérő realizációi által hozhatók közös platformra.

A líra természetéhez alapvetően hozzárendelhető szubjektivitás, a privát beszéd, a mikroperspektíva érvényesítése, totalizációja. Ezzel együtt: a költői nyelv radikalizálódása azt mutatja, hogy átlépve a múlt század hatvanas-hetvenes éveinek paradigmaváltásként értelmezett modern/posztmodern korszakhatárán, túljutva a neoavantgárd (a versírás gyakorlatát kétségkívül radikális formakísérleteken keresztül megújító) és az új szenzibilitás időszakán a költészet képviselői már ebből a retrospektív, távlati perspektívából értelmezték újra a költői beszédet. Az immáron (tradicionális) szerep nélküli beszéd megalkotásával új típusú szubjektumkonstrukciók formálódtak, melyek immáron a megújult/meghaladott költészeti, technikai megfontolások mentén alakították ki a líra sajátos játékterét az ezredfordulón.

Szeretném nyilvánvalóvá, egyben összevethetővé tenni, hogy a költői tér szerveződése milyen antropológiai olvasatokhoz vezethet bennünket. A térpoétika mellett teret szeretnék szentelni az antropológiai horizont felvázolásának is. Legyen ez a nagyvárosok tere (ami azért érdekes, mert a modern művészet emblematikus tere a modern utáni költészetben más megfontolásokkal ugyan, de változatlanul alapvető fontosságúnak látszik). Itt elsősorban Térey János városkonstrukcióin keresztül szeretném bemutatni az ezredvég városábrázolását a költészetben. A másik térszerveződés a falusi mikrokörnyezettel foglalkozik Tolnai Ottó és Oravecz Imre költészetének vizsgálatával.

Mi áll ezeknek a térkonstrukcióknak a hátterében? Ezeket az egymástól különálló lírai beszédmódokat összetartja az, hogy valamennyi hátterében ott van a nagyforma. Ezek a formaszerveződések megfigyelésem szerint nagyon sokszor nem tisztán a líra területéhez köthetők; akár a verses epikával és verses drámával jelentős pályaösszegzést és egyben pályafordulatot végrehajtó Térey János műveiről, akár a verse faluregénnyel a lírai életművet az epika irányába továbbmozdító Oravecz Imréről beszélünk, nem beszélve a Tolnai-oeuvre kapcsán mára evidenssé lett formai-tematikai-műfaji hibriditás kapcsán felvethető kérdésekről és lehetőségekről.

**Kulcsszavak**: költészet, térpoétika, antropológia, multimedialitás, mikro- és makroperspektíva.

**Szilágyi Magdolna**

**Roma/cigány tanulók tannyelvi diszkriminációja vagy inklúziója**

A hazai cigányság nagy részének az oktatási javakhoz való hozzáférésben jelentős hátrányokkal kell megküzdeni. Ez az esélyegyenlőtlenségi körülmény az életpályákra is meghatározóan hat. Ebben nagy súllyal szerepel a szegregált tanítás, a gyakran előítéletekkel terhelt szűkebb-tágabb többségi környezet. Sajátos helyet foglal el a nyelvhasználat, az anyanyelv használatához való alapvető emberi jog. Stratégiák, törvények, jogszabályok tekintetében mind az Európai Unió szintjén, mind hazai viszonylatban jól állunk. A megvalósítás viszont leggyakrabban csorbát szenved, éppen, mert a célcsoport gyenge érdekérvényesítő potenciállal rendelkezik (még).

Kutatásomban a hagyományőrző győri oláh cigány közösség nyelvhasználatát térképezem fel szociolingvisztikai nézőpontból. A vizsgálat a következő aspektusokra fókuszál: nyelvválasztás, nyelvtudás, nyelvi attitűdök (az anyanyelven belüli változatok és a többségi nyelv használata valamint a nyelvmegtartással, nyelvcserével, nyelvtudással kapcsolatos attitűdök), kisebbségi és többségi sztereotípiák és előítéletek, etnikai identitás.

Különböző korosztályok –közöttük végzős nyolcadikosok – lekérdezésével próbálom kutatni az összefüggéseket a nyelvhasználati lehetőség és az életút között. A nyelv presztízse vagy annak hiánya meghatározó nyomokat hagy a személyiségben. Feltételezésem szerint a helyi nyelvi közösségre is igaz az a megállapítás, hogy kevesen jutnak középiskolába, és onnan nagy részük lemorzsolódik. Az esélyegyenlőtlenség „kulminációs pontja” tehát a középiskolában van, amin határozott intervencióval lehetne változtatni. Ehhez európai „jó gyakorlatokat” hozok fel példaként.

**Kulcsszavak:** nyelvhasználat, esélyegyenlőtlenség, stratégia, nyelv presztízse, jó gyakorlat